
ועדת הפנים והגנת הסביבה
21/05/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 28>
מישיבת ועדת הפנים והגנת הסביבה
יום שלישי, י"ב בסיון התשע"ג (21 במאי 2013), שעה 13:00
<סדר היום:>
<במסגרת יום הסטודנט הלאומי - גיוס סטודנטים למוקד המשטרה>
נכחו:

<חברי הוועדה:> 
מירי רגב – היו"ר
דוד צור

<מוזמנים:> 
	רונית בראון
	–
	ר' יח' לתכנון שכר באמ"ש, המשרד לבטחון פנים

	כרמלה כץ
	–
	רמ"ח כ"א, המשרד לבטחון פנים

	דני קריבו
	–
	ר' את"ב, המשרד לבטחון פנים

	שני מנדל
	–
	מנהלת מחלקת מלגות, התאחדות הסטודנטים

	ענבל אלברג
	–
	מנהלת מחלקת קשרי חוץ, התאחדות הסטודנטים

	ענבל אבנון
	–
	מנהלת קשרי ממשל, התאחדות הסטודנטים


<מנהל/ת הוועדה:>
יפה שפירא
<רישום פרלמנטרי:>
יפעת קדם
<במסגרת יום הסטודנט הלאומי - גיוס סטודנטים למוקד המשטרה>
<היו"ר מירי רגב:>

אני מכריזה בזאת על פתיחת רשמית של ועדת הפנים והגנת הסביבה של הכנסת. הדיון הזה מציין את יום הסטודנט כחלק מציון יום הסטודנט בכנסת. הפרויקט שאנחנו רוצים לשמוע פה מדני הוא פרויקט שאמרו לי, עניין אותי מאוד וחשבתי שכדאי שנשמע עליו. אחר כך נראה איך אנחנו מגיעים לשטח ורואים את זה יחד עם סטודנטים בסיור משותף. הפרויקט ,שאני מבינה שדני וכרמלה ורונית יוכלו לדבר עליו,  הוא שילוב של סטודנטים במוקד, זאת על מנת לייעל את עבודת המוקד. השאלה הנשאלת היא למה צריך לייעל, למה העבודה לא נעשית כמו שצריך עם מי שקיים היום.
<כרמלה כץ:>
זה לא על מנת לייעל, זה על מנת לשפר. 

<היו"ר מירי רגב:>
מה לא טוב היום שצריך לשפר?
<כרמלה כץ:>
זה בעיקר בהיבט של הגישה של השירות לאזרח.  במסגרת כל המגמה שלנו לשיפור השירות לאזרח אחד המקומות שאת בטח יודעת עליו וכולם מודעים אליו זה הסיפור של המוקד. המוקד זה המקום שאליו האזרח פונה. אנחנו רצינו לשפר את השירות. חיפשנו דרכים להביא אוכלוסייה איכותית, אנשים טובים.
<היו"ר מירי רגב:>
מי נמצא היום במוקד?
<כרמלה כץ:>
המוקד מאויש על ידי שוטרי קבע ושוטרי חובה, מה שנקרא שח"מים. אחת המסקנות שהגענו אליה זה שיש יותר מידי שח"מים. השח"מים היוו חלק גדול מאוד מאוכלוסיית המוקד. שח"מים זה חיילים.  

<דוד צור:>
מדובר בתחלופה, בחוסר מקצועיות.
<כרמלה כץ:>
בדיוק. הם צעירים מאוד, חסרי ניסיון ויש רמת תחלופה מאוד גבוהה.
<היו"ר מירי רגב:>

אני חושבת שזה פרויקט מבורך, אבל להגיד שזה על מנת לשפר את מה שקורה היום זה אומר שמה שקורה היום לא טוב.  זה אומר שיקרה מצב שלגבי מוקדים שלא יהיו בהם סטודנטים יבואו ויגידו שהם לא טובים. אני הייתי אומרת שצריך לשנות את כל הגישה בעניין הזה ולהגיד שהכוונה היא פה לשתף יותר את הקהילה בעבודת המשטרה, לשתף סטודנטים בעבודת המוקד כדי להראות שהסטודנטים, שהם נציגי ציבור, יכולים לתקשר ולהיות חברים ולהראות איך המשטרה מתמודדת עם בעיות לא פשוטות מול האזרחים. כשאתם אומרים לשפר זה דבר שיחזור למשטרה כבומרנג. 

<דוד צור:>
זה צינור מצוין לחשוף את המשטרה לסטודנטים. דרכו גם אפשר לגייס אנשים מאוחר יותר אחרי שהם מסיימים את הלימודים. מכיוון שהסוגיה מוכרת לי מההיסטוריה הקצרה שלי בשירות, לא צריך להכביר מילים ולהסביר לי למה זה המקום הרגיש וחזית הממשק אל מול הציבור כמו גם הנושא המבצעי. הייתי רוצה לשאול שתי שאלות. מה ההשלכות התקציביות של הנושא הזה? באיזה מעמד רוצים לגייס אותם? האם זה משרות מלאות, חצאי משרות?
<כרמלה כץ:>
חלקיות משרה.
<דוד צור:>
שמ"ז.

<דני קריבו:>
המוקד מהווה את מרכז העצבים של הפעילות המשטרתית השוטפת. לשם מתקשר האזרח שצריך את המשטרה למשהו. הגידול בפניות, שזאת כבר תופעה מתמשכת גם מימיך, הולך וגדל משנה לשנה . אנחנו כבר מתקרבים ל- 9 מיליון פניות של אזרחים בשנה. חיפשנו דרך להביא לשם אוכלוסייה איכותית שתדע להתמודד עם חלק מהמשימות שיש למוקד, לא בהכרח להפעיל את הניידת. יש הרבה פניות שראש גדול כמו סטודנט יודע לפתור בצורה עניינית, מקצועית ויעילה. כמו שנאמר קודם, היום יש במוקדים שוטרי קבע ושוטרי שח"מ.
<דוד צור:>
גם מתנדבים.
<דני קריבו:>
גם מתנדבים. חיפשנו עוד אוכלוסייה שיכולה לתגבר, לעזור וגם לשפר את האיכות למענה שמקבל האזרח. אנחנו נמצאים כרגע בתהליך של פיילוט, לראות שהכל נופל במקומו ומשיג את המטרות. אנחנו מסוכמים תקציבית עם האוצר. הוא מגבה אותנו תקציבית מבחינת תוספת התקנים שצריכים הסטודנטים האלה. 

<דוד צור:>
כמה תקנים זה?
<כרמלה כץ:>
קיבלנו 96. 
<דוד צור:>
זה לכלל 6 המחוזות?

<כרמלה כץ:>
כן.

<דני קריבו:>
זה שלב ראשון. סיכמנו את הסדרי השכר של אותם סטודנטים. זה מאוד מאוד דומה למה שיש בשירות במוקד שלו.
<דוד צור:>
ב-3 משמרות או ב-2?
<כרמלה כץ:>
ב-3. הם כמובן יעבדו במשמרות יותר גמישות.  

<דוד צור:>
איך מעמדם יהיה? מה המשמעות מבחינה ביטוחית, מבחינת תנאי השירות? האם הם מוגדרים במערכת יחסי עובד ומעביד כמו כל שוטר לכל עניין ודבר?
<כרמלה כץ:>
כן ולא.
<דוד צור:>
אני בעיקר רוצה לשמוע את הלא.

<דני קריבו:>
התנאים שלהם נקבעו בסיכום שלנו עם האוצר. מצד אחד יש את התגמול המיוחד, השכר המיוחד. אין סטודנט שהוא שוטר קבע. בנינו להם את הסל בדומה למה שיש בשירות בחיוב וגם בחלק מההטבות של תנאי השירות. לחלק הם לא יהיו זכאים. לנו בסך הכל נראית המסגרת. אנחנו יוצאים כרגע לאיזה שהוא שלב ראשון.
<דוד צור:>
אתה יכול להגיד מה יהיה השכר הממוצע?
<דני קריבו:>
32 שקל לשעה רגילה. בסופי שבוע זה עולה.

<כרמלה כץ:>
47.6.

<דני קריבו:>
 זה אל מול שכר המינימום שעומד על 24 שקלים או משהו באזור הזה. 
<דוד צור:>
מה לגבי ביטוח?
<דני קריבו:>
כמו כל שוטר, כמו כל מתנדב.
<דוד צור:>
אני מניח שאין נופשים.

<דני קריבו:>
אלה הדברים שהוצאנו מהסל הזה.
<דוד צור:>
כמה יש כבר בקנה?
<כרמלה כץ:>
אנחנו נמצאים עכשיו בתהליך מיון מיוחד. בנינו להם תהליך מיון מיוחד  על-מנת לראות מי האנשים המתאימים. 
<דוד צור:>
מה לגבי הכשרה?
<כרמלה כץ:>
תהיה להם הכשרה אחרי הגיוס. היום, מחר או מחרתיים 3 ראשונים מגויסים.
<דוד צור:>
הם מתחייבים לשרת תקופה?
<כרמלה כץ:>
כן.

<דוד צור:>
כמה?

<כרמלה כץ:>
זה יותר התחייבות שלנו. הם יועסקו כל זמן שהם סטודנטים. ברגע שהם מפסיקים להיות סטודנטים הם לא יועסקו בתכנית הזאת. 
<דני קריבו:>
אנחנו פועלים כדי לבנות מנגנון שמתמרץ אותם להישאר איתנו שנתיים לפחות.  

<כרמלה כץ:>
זאת המטרה.

<דוד צור:>
לכמה משמרות הם מחויבים?
<כרמלה כץ:>
ל-3 משמרות בשבוע. 

<שני מנדל:>
אנחנו חשבנו לקחת את הרעיון הזה לכיוון מלגות שאפשר להציע לסטודנטים על ידי זה שהם יהיו במוקד של המשטרה. חשבנו להציע לכם את הרעיון הזה. כל המלגות שלנו בהתאחדות הסטודנטים הן מלגות בתמורה לאיזו שהיא מעורבות חברתית בקהילה. אנחנו לא נותנים מלגות רק על בסיס סוציו אקונומי, אנחנו נותנים גם על בסיס סוציו אקונומי וגם - - - 

<דוד צור:>
לא הבנתי את המודל העסקי של המלגות. למי אתם תורמים מלגות?  אתם עושים השלמה של הדלתא של מה שהמשטרה הולכת לשלם? המשטרה לקחה על עצמה לשלם להם שכר יפה עבור המשמרות האלה. איזו מלגה את רוצה להוסיף?
<שני מנדל:>
אנחנו רוצים להוסיף בנוסף לזה גם סטודנטים במלגה שיהיו במוקד.

<דוד צור:>
למה?

<רונית בראון:>
מה זה בנוסף?

<שני מנדל:>
אנחנו מדברים על זה שניקח את התקציב הזה ונהפוך אותו לתקציב של מלגות לסטודנטים.
<רונית בראון:>
האם בנוסף לשכר החודשי שאותו הסטודנט מקבל הוא יקבל גם מלגה?

<שני מנדל:>
הוא יקבל רק מלגה.

<דוד צור:>
זה סוג של התנדבות?

<שני מנדל:>
כן.

<דוד צור:>
זה שני דברים שונים.

<שני מנדל:>
זה הופך את זה למשהו יותר ערכי.

<דוד צור:>
יש פה תוספת, שזה יפה. פה מציעים לך משהו הרבה יותר טוב. המדינה הולכת לקראתכם, אומרת לכם שעבור 3 משמרות בשבוע היא תעסיק 100 סטודנטים במוקדי המשטרה, על פי האזורים. מכללת תל-חי תעבוד במחוז הצפוני. בתל-אביב יש מן הסתם יותר אופציות. במחוז הדרומי זה יהיה מבאר שבע. בכל אחד מהמחוזות האלה המדינה מאפשרת לכם לקבל שכר יפה. מדובר במעין גיוס למשטרה בתקופת הלימודים, בלי קשר למלגה. המלגה on top of it  זה דבר נהדר. אני מתכוון on top of it  מבחינתכם כתקנים. השאלה אם כשבא איגוד הסטודנטים ואומר שהוא שולח אליכם עם המלגה, אתם תוכלו להכניס אותם לאותו מסלול בהיבטי השיטור שלהם.
<כרמלה כץ:>
לנו זה לא משנה. 
<דוד צור:>
אלה לא אותם 100. זה on top of it.

<כרמלה כץ:>
אם זה בתוספת הם מתנדבים, לא צריך תקנים. אנחנו מעסיקים גם מתנדבים במוקדים. תעודדו סטודנטים להתנדב במוקדים.
<דוד צור:>
לעשות להם את אותה הכשרה?
<כרמלה כץ:>
לא. זאת הכשרה של מתנדבים. אפשר להפוך את זה למתנדבים.

<דוד צור:>
בעיקרון זה נראה לי מבורך ויפה.

<ענבל אלברג:>
אתם מדברים על שנת הלימודים הבאה שתתחיל באוקטובר?
<כרמלה כץ:>
זה כבר עובד.
<ענבל אלברג:>
זה כבר קורה בפועל?

<כרמלה כץ:>
נכון.

<ענבל אלברג:>
איך אתם מבצעים את הגיוס של הסטודנטים? דרך הדיקנטים של המוסדות?
<כרמלה כץ:>
יצא כבר מבצע פרסום. אנחנו ממיינים הרבה אנשים. אנשים פנו אלינו.
<דוד צור:>
אם היא שואלת כנראה שזה לא הגיע אליהם. אני מציע להחליף פה כתובות, פייסבוק.
<ענבל אלברג:>
היתרון שלנו כהתאחדות הסטודנטים הארצית זה שאנחנו מאגדים תחתנו את כלל הסטודנטים והסטודנטיות בארץ. אנחנו נשמח לסייע לכם גם להגיע - - -
<דני קריבו:>
אנחנו נשמח לקבל את הסיוע.

<כרמלה כץ:>
גילת פרל תדבר איתכם.
<דוד צור:>
אנחנו שמחים להיות המתווכים והמשדכים בין הדור הצעיר לדור הוותיק.
<כרמלה כץ:>
אתן מכירות את פרויקט שוהם שיצא עכשיו?
<ענבל אלברג:>
כן. חשוב לציין שבכל הפרויקטים של צוערים בשירות המדינה וגם בפרויקט עכשיו של צוערים למשטרה התאחדות הסטודנטים התחילה בשיתוף פעולה. אנחנו מעבירים את החומרים לאגודות, מפרסמים אותם באתר שלנו ובאתרי האגודות. מהבחינה הזאת קיים כבר איזה שהוא בסיס של שיתוף פעולה.
<דוד צור:>
מעולה. אני רוצה לסכם את הדיון הזה. אני חושב שזה אחד הדברים היותר יפים שהיו לנו בחודשים האלה שאנחנו פה, בטח מהדיון הסוער שהיה לנו פה וכמעט איבדתי את הקול ממנו. אני מברך את המשרד לביטחון פנים על היוזמה הזאת, היא פשוט יוצאת מן הכלל. היא גם טובה בהקשר של מה שאמרה לכם יושבת-ראש הוועדה בפוליטקלי קורקט שלה. תדעו אולי לעשות את מכבסת המילים הנדרשת. אני אומר את זה למרות שאני בשידור. אני פחות פוליטקלי קורקט.  אני בטוח שהבטן הריקה במשטרת ישראל זה כל מה שקשור לפניות ציבור, מוקדי 100 וסיור. זה צינור כניסה לתוך הארגון של חומר איכותי מעולה שיכול להיחשף לארגון והארגון יכול להיחשף אליו. אני חושב שגם בזה יש שירות לקהילה ולארגון. תבורכו. אני מציע שתצאו עם זה בפרסום כי זה פרויקט מאוד יפה וכדאי. אני מניח שתקבלו הרבה מאוד פניות ללשכות הגיוס. בהצלחה. תודה.
<הישיבה ננעלה בשעה 13:54.>
